Ffurflen Foeseg PG2 
Nodiadau cyfarwyddyd wrth gwblhau'r ffurflen hon

Adran A:  Amdanoch Chi
Llenwch bob adran berthnasol

Adran B:  Cymeradwyaeth ar gyfer gweithgarwch ymchwil
Rhaid i gynigion ymchwil gael eu cymeradwyo mewn egwyddor cyn gwneud cais am Gymeradwyaeth Foesegol.  Dim ond pan dderbynnir y gymeradwyaeth foesegol y bydd y gymeradwyaeth o’r cynnig yn derfynol.  

Mae'r broses ar gyfer cymeradwyo cynigion yn amrywio yn ôl yr unigolyn a'r rhaglen astudio:
· Myfyrwyr ymchwil, trwy gais ar ffurflen PG1 i’r Pwyllgor Graddau Ymchwil
· Myfyrwyr a addysgir, trwy adolygu cynnig ymchwil o fewn Athrofeydd (mae Athrofeydd yn darparu manylion penodol am y prosesau hyn)
· Staff, trwy gytundeb y Cyfarwyddwr Academaidd/Deon Cynorthwyol

Adran C:  Deunyddiau Cyfarwyddyd Moesegol Allanol
Mae’n ofynnol i nifer o feysydd disgyblaeth weithredu yn unol â’r codau moeseg ymchwil sy’n benodol i’r ddisgyblaeth (er enghraifft iechyd, seicoleg, addysg ac ati). Rhaid rhestru unrhyw godau o’r fath a rhaid i chi roi tic i gadarnhau eich bod wedi edrych ar y rhain.

Adran D:  Gweithgarwch Ymchwil Cydweithredol Allanol
Rhowch fanylion y partneriaid cydweithredol allanol; lle bo'n briodol efallai yr hoffech gyflwyno copi o'r cytundeb cydweithredu allanol gyda'r Ffurflen Cymeradwyaeth Foesegol.  Os yw’r partner yn mynnu bod yr ymchwil yn mynd trwy ei broses cymeradwyo Moesegol fewnol ei hun, rhowch fanylion y broses honno a chopi o unrhyw gymeradwyaeth derfynol (neu interim) a dderbyniwyd gan y sefydliad.

Adran E:  Manylion y Gweithgarwch Ymchwil
Cofiwch ei bod yn bosibl na fydd yr unigolion sy’n adolygu’r Ffurflen Cymeradwyaeth Foesegol hon wedi gweld eich cynnig ymchwil, ac yn ogystal, efallai nad ydynt yn arbenigwyr ym maes penodol eich ymchwil.  Felly, dylai'r wybodaeth a ddarperir fod wedi'i nodi'n glir a heb unrhyw jargon.

Teitl Dangosol:  defnyddiwch yr un teitl a ddefnyddiwyd ar y cynnig ymchwil.

Pwrpas: bydd y broses gymeradwyo Foesegol am sicrhau bod y dulliau a gynigir gennych yn ddigonol ac yn briodol i fynd i'r afael â nodau ac amcanion yr ymchwil.  Gellir ystyried bod casglu data ychwanegol gormodol yn anfoesegol.

Dulliau Arfaethedig: mae’r broses gymeradwyo Foesegol yn ceisio sicrhau eich bod yn deall y dulliau a fwriedir, ac y bydd gweithredu'r dulliau hynny’n briodol ac na fydd yn cael effaith ddiangen ar ymatebwyr.  Rhaid i'r adran hon egluro sut y bydd y dulliau a ddisgrifir yn arwain at gasglu data angenrheidiol a digonol, ond nid data gormodol.  Byddwch yn benodol.

Lleoliad: mae angen i hyn sôn am leoliad daearyddol a hefyd safle lleol (er enghraifft, o fewn Swyddfeydd yr Awdurdod Lleol yng Nghaerdydd, gan ddefnyddio ystafell breifat ond yn agos at unigolion eraill).  Os ydych yn casglu data o fewn lleoliad sefydliadol, mae angen i chi egluro’r caniatâd a gawsoch i wneud hyn.

Gweithgarwch Ymchwil y tu allan i'r DU:  llenwch yr adran hon yn fanwl, a nodwch unrhyw ganllawiau a gawsoch.  Yn ogystal, disgrifiwch pa mor gyfarwydd (neu beidio) yr ydych chi â’r lleoliad y byddwch yn ei ddefnyddio.

Adran F:  Cwmpas y Gweithgarwch Ymchwil
Ticiwch BOB UN o’r gweithgareddau ymchwil y gellid eu cynnal.   Os bwriedir cynnal unrhyw fathau ychwanegol o weithgarwch, ychwanegwch flwch arall a’u disgrifio.

Os ydych chi wedi ateb 'na fydd' i bob cwestiwn yn Adran F, nid oes angen cwblhau adrannau G ac I. Mae angen llofnodion yn adran K o hyd.

Adran G:  Cyfranogwyr Arfaethedig 
Ticiwch bob categori a allai fod yn berthnasol.

Niferoedd a Ffynhonnell: os ydych chi'n defnyddio cyfres o wahanol ddulliau neu weithgareddau ymchwil, rhestrwch niferoedd ar gyfer pob cam/cyfnod.  Byddwch yn glir ynghylch sut y byddwch yn canfod ymatebwyr.   A fyddwch chi’n defnyddio cyfryngwyr, ac os felly, sut?  Sut byddwch chi’n sicrhau y cydymffurfir â’ch strategaeth samplu?

Gwybodaeth i gyfranogwyr: dylid hysbysu'r holl gyfranogwyr yn briodol am yr ymchwil, yr hyn a ddisgwylir ganddynt, a beth fydd yn digwydd i'r wybodaeth a ddarperir ganddynt.  Nid yw'r broses adolygu Moesegol yn gofyn am weld y ddogfennaeth hon, ond mae'n ei gwneud yn ofynnol i hyn gael ei adolygu a'i gymeradwyo gan y Cyfarwyddwr Astudiaethau yn achos myfyrwyr ymchwil, y goruchwyliwr/tiwtor modwl mewn perthynas â myfyrwyr ar raglenni a addysgir, a'r Cyfarwyddwr Academaidd/Deon Cynorthwyol mewn perthynas ag ymchwil staff.

Adran H:  Risgiau a Ragwelir
Mae lefel o risg yn gysylltiedig â phob ymchwil.  Bydd yr atebion a roddwch i gwestiynau yn yr adran hon yn cael eu hadolygu i sicrhau bod gennych ddealltwriaeth briodol o'r math o risgiau dan sylw a sut y gallwch liniaru'r risgiau hyn. Os ydych wedi cwblhau asesiad risg llawn, fel sy’n ofynnol ar gyfer gwaith labordy, gwaith maes, profion clinigol, gweithgareddau deifio, neu gan bartner cydweithredol er enghraifft, gallwch atodi’r asesiad hwnnw i’r ffurflen hon.  Os felly, ticiwch y blwch i nodi eich bod wedi darparu hwn.  Yna ni fydd yn ofynnol i chi gwblhau Adran H. 

Risgiau i’r cyfranogwyr: Meddyliwch yn ofalus iawn am sut y gallai eich gweithredoedd/cwestiynau/trafodaethau effeithio ar y bobl rydych chi'n eu cynnwys fel cyfranogwyr.  Efallai y byddwch yn nodi bod y risg yn fach, ond byddai'n dal i fod yn risg.  Mae gan sawl math o gwestiwn y potensial o wneud ymatebwyr yn llai bodlon â’u bywyd / swydd; mae angen i chi adnabod a cheisio lleddfu effeithiau o’r fath.
Os mai perchnogion busnes yw’r rhain, gallai amser gyda chi leihau elw.  
Mewn rhai lleoliadau, mae risg corfforol yn risg real iawn i gyfranogwyr ac i chithau, felly ystyriwch hyn.

Risgiau i chi, yr ymchwilydd: Meddyliwch am ble y byddwch chi'n cwrdd â phobl, os oes unrhyw beryglon yn gysylltiedig â'r lleoliad.  Os ydych yn cwrdd â phobl fel unigolion, ystyriwch ddefnyddio man cyhoeddus.  Yn gyffredinol, peidiwch ag ymweld â phobl yn eu cartrefi eu hunain na lleoliadau anghysbell.  Os ydych yn siarad ag unigolion am faterion penodol, ystyriwch sut y gallai eu hymatebion effeithio arnoch chi’n emosiynol.  A beth am y risg o gasglu data annigonol?

Risgiau i'r Brifysgol: Wrth ymgymryd â'ch ymchwil, rydych yn gweithredu fel aelod o'r Brifysgol (myfyriwr neu staff).  Mae proffesiynoldeb yn bwysig, felly mae’n bwysig bod yn drefnus iawn a pharatoi’n dda. Mae prydlondeb, eglurder ac ati oll yn rhan o hyn.  Beth fyddwch chi’n ei wneud i sicrhau hyn?  Rhaid i chi sicrhau nad ydych yn niweidio enw da'r Brifysgol mewn unrhyw ffordd nac yn gwneud dim i danseilio enw da'r ymchwil a gynhelir ganddi a'i noddwyr.  Mae cynnal safonau uchel o ymddygiad ac uniondeb yn hanfodol yn hyn o beth. Rhaid i chi hefyd gynnal yr ymchwil mewn ffordd sy’n lleihau'r potensial ar gyfer gwneud honiadau o esgeulustod yn erbyn y Brifysgol, ei hymchwilwyr ac unrhyw unigolyn neu sefydliad sy'n cydweithredu. Yn hyn o beth, dylech bob amser gydymffurfio â fframweithiau, ymrwymiadau a safonau moesegol, cyfreithiol a phroffesiynol sy’n ofynnol gan awdurdodau statudol a rheoleiddiol, yn ogystal â Chod Ymarfer Moeseg ac Integredd Ymchwil y brifysgol.  Gall camymddwyn mewn perthynas ag ymchwil yn y cyswllt hwn ddigwydd mewn sawl ffordd, gan gynnwys:
· dweud celwydd: dyfeisio canlyniadau ffug neu allbynnau ffug eraill (e.e. arteffactau) a'u cyflwyno fel petaent yn real
· ffugio: camddefnyddio prosesau ymchwil neu newid neu hepgor data heb achos da
· llên-ladrad: defnyddio deunydd pobl eraill heb roi clod priodol iddynt
· methu â bodloni ymrwymiadau moesegol, cyfreithiol a phroffesiynol: er enghraifft, methu â datgan buddiannau sy’n cystadlu â’i gilydd; cam-gyfleu cyfraniad neu awduraeth; cam-gyfleu buddiannau; torri cyfrinachedd; diffyg cydsyniad gwybodus; camddefnyddio data personol; a cham-drin gwrthrychau neu ddeunyddiau ymchwil
· ymdrin yn amhriodol â honiadau o gamymddwyn: methu â mynd i'r afael â throseddau posibl megis ymdrechion i guddio camymddwyn a dial yn erbyn chwythwyr chwiban

Canlyniadau Andwyol.  Meddyliwch yn ofalus am y posibiliadau ac ymdrin â hwy yma

Adran I:  Adborth, Cydsyniad a Chyfrinachedd

Adborth i gyfranogwyr:  amlinellwch eich dull.   A fydd trawsgrifiadau cyfweliadau’n cael eu rhannu gydag ymatebwyr i wirio cywirdeb?  A fydd crynodebau o ddadansoddiad holiaduron ar gael i ymatebwyr mewn rhyw ffordd?   A ddarperir adroddiad trosolwg?  Sut a phryd?

Cydsyniad gwybodus:   Rhaid i lythyr drafft / e-bost / neu bennawd (neu droedyn) yr holiadur gael ei gymeradwyo gan y Cyfarwyddwr Astudiaethau/goruchwyliwr (os mai myfyriwr ymchwil ydych), goruchwyliwr/tiwtor modwl os mai myfyriwr a addysgir ydych, neu Gyfarwyddwr Academaidd/Deon Cynorthwyol os mai aelod o staff ydych.

Cyfrinachedd/Anhysbysrwydd:  Esboniwch yn glir sut y byddwch yn sicrhau cyfrinachedd ac anhysbysrwydd.

Adran J:  Diogelu a Storio Data
Cyn cwblhau’r adran hon, mae angen darllen gwybodaeth y Brifysgol ar Reoli Data Ymchwil.   Mae'r cwestiynau canlynol wedi'u cynllunio i sicrhau cydymffurfiaeth â'r Ddeddf Diogelu Data yn ogystal â phrotocolau ymchwil sefydledig.

Bydd nifer o weithgareddau ymchwil yn golygu trosglwyddo data’n electronig a defnyddio systemau rheoli data wrth grynhoi a dadansoddi data.  Bydd angen i chi esbonio'r rhain mewn perthynas â chydymffurfio â'r Ddeddf Diogelu Data.

Meddyliwch yn ofalus am bwy fydd â mynediad at eich data, bydd hyn yn cynnwys goruchwylwyr ac arholwyr. Hefyd cofiwch y bydd traethawd ymchwil ar gael i’w weld trwy lyfrgell y Brifysgol a system y Llyfrgell Brydeinig.  Os ydych yn ceisio gwaharddiad rhag gweld y traethawd am gyfnod o amser wedi iddo gael ei gwblhau, soniwch am hynny yma.  Os byddwch yn darparu copi o'ch canfyddiadau, neu'n bwriadu rhoi cyflwyniad i sefydliad hwyluso/cefnogi/cyrchu, eglurwch hynny yn yr adran hon.  Ond meddyliwch hefyd am yr egwyddor gyffredinol o rannu data, fel yr eglurwyd yn y wybodaeth ar Reoli Data Ymchwil.

O ran storio data, sicrhewch ddiogelwch, a hefyd lliniarwch effeithiau colli data.

Adran K:  Datganiad
Sicrhewch fod y cydlofnodion priodol wedi’u cynnwys
Edrychwch yn ofalus ar y rhestr wirio a sicrhewch eich bod yn ticio ac yn cydymffurfio â phob un sy’n berthnasol i’ch ymchwil.
